ROZHODNUTIE KOMISIE
zo 7. februára 2006,
ktorým sa mení a dopĺňa smernica Rady 94/28/ES, pokiaľ ide o zoznam orgánov v tretích krajinách, ktoré sú oprávnené viesť plemennú knihu alebo registráciu určitých zvierat
[oznámené pod číslom K(2006) 284]
(Text s významom pre EHP)
(2006/139/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/28/ES z 23. júna 1994, ktorou sa ustanovujú zásady týkajúce sa zootechnických a genealogických podmienok pre dovoz zvierat, ich spermy, vajíčok a embryí z tretích krajín a ktorou sa mení a dopĺňa smernica 77/504/EHS o čistokrvnom plemennom hovädzom dobytku (1), a najmä na jej článok 3 ods. 1,
keďže:
(1)
V smernici 94/28/ES sa ustanovujú zásady týkajúce sa zootechnických a genealogických podmienok pre dovoz zvierat, ich spermy, vajíčok a embryí z tretích krajín.
(2)
V zmysle smernice 94/28/ES a bez toho, aby boli dotknuté právne predpisy Spoločenstva týkajúce sa zdravia zvierat a verejného zdravia, sa zvieratá môžu dovážať len ako „čistokrvné“ alebo „hybridné“ za predpokladu splnenia určitých podmienok. Jednou z týchto podmienok je, aby zvieratá boli zapísané v plemennej knihe alebo registri vedenom orgánom podľa uvedenej smernice a aby sa spermy, vajíčka a embryá mohli dovážať len vtedy, ak pochádzajú z takého zvieraťa, ktoré je zapísané v takejto plemennej knihe alebo registri.
(3)
Argentína, Bulharsko, Kanada, Izrael, Island, Nový Zéland a Spojené štáty americké poskytli Komisii zoznam orgánov, ktorým dali oprávnenie viesť plemennú knihu alebo registráciu čistokrvných zvierat, ktoré sa majú dovážať podľa smernice 94/28/ES.
(4)
Na účely smernice 94/28/ES by sa preto mal zaviesť zoznam orgánov, ktoré sú oprávnené viesť plemennú knihu alebo registráciu zvierat a produktov uvedených v tomto rozhodnutí.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre zootechniku,
PRIJALA TOTO ROZHODNUTIE:
Článok 1
Na účely smernice 94/28/ES sa v prílohe k tomuto rozhodnutiu ustanovuje zoznam orgánov, ktoré sú oprávnené viesť plemennú knihu alebo registráciu čistokrvného plemenného hovädzieho dobytka, ošípaných, oviec a kôz, ich spermy, vajíčok a embryí ako „čistokrvných“ - alebo v prípade ošípaných ako „hybridných“ - druhov.
Článok 2
Členské štáty povolia dovoz plemenného hovädzieho dobytka, ošípaných, oviec a kôz, ich spermy, vajíčok a embryí ako „čistokrvných“ - alebo v prípade ošípaných ako „hybridných“ - druhov len v prípade, že sú zapísané alebo zaregistrované v plemennej knihe alebo registri vedenom orgánom uvedeným v prílohe k tomuto rozhodnutiu.
Článok 3
Toto rozhodnutie je určené členským štátom.
V Bruseli 7. februára 2006